आसाम हादरसायाव कर’ना जिउसाजों साग्लोब जानानै गोबां सुबुङा अबथिरा जिउ खोमानांनाय आरो देहाफाहामसालिफोराव देहा नायजानांनायखौ नोजोर होनानै सोरखारा मिनि लकडाउनखौ फोसावनो गोनां जाबाय। लोगोसे हादरसायारि सुबुंफोरनाव जेन कर’ना जिउसाया बाराद्राय सनदेरनो हाया बेखौ नोजोर होनानै हराव कारफिउ बादि राहा लानो गोनां जादों सोरखारा। दिनै हादरसानि गोदान सावस्रि मन्थ्रि केशब महन्तआ खौरां बिजोङाव इसारा होनानै बुङोदि आसामाव कर’ना जिउसाजों साग्लोब सारनाय बांनायखौ नोजोर होनानै हादरसायाव लकडाउन होनानैल’ जानाय नंला। दा कारफिउ बादि राहा लोनो हासिगौखौ इसारा होदों। बे कारफिउआ बेलासे 2 रिंगानिफ्राय जानो हागौ आरो साननि 1 रिंगानिफ्राय हाथाय-बाजार-दखानफोरखौ बन्द होगोननि इसारा होदों। बिदि गोरा नेम-खान्थिफोरखौ सोरखारा होगोनखौ मिथिनानैबो गोबां सुबुंफोरा खुगायाव मास्क गाना, समाजारि जानथाय मानिया आरो थाब-थाब साबोनजों आखाय सुवा होननानै अजद सिखांदों। हादरसानि फिसा-फिसौ गासैबो थावन-सोहोरफोराव सानफ्रोमबो गोबां सुबुङा कर’ना जिउसाजों साग्लोब जादों । खौरां बिजोंनिफ्राय मिथिनाय बादिब्ला थांनाय बोसोरनि कर’ना जिउसानि गिबि दोहौयाव गुवाहाटीयाव सानसेयावनो सा 900 नि बांसिन सुबुंफोरा कर’ना जिउसाजों साग्लोब जादोंमोन। सावस्रि बिफाननिफ्राय मिथिनाय बादिब्ला थांनाय सानफोराव गुवाहाटीयाव कर’ना जिउसाजों साग्लोब जानाय बेरामिफोरा गोबां रोजासिम जाहैबाय। फोरमाय नांगोनदि कर’ना जिउसानि गिबि दोहौ फैनाय समाव थांनाय बोसोराव सुबुंफोरा समाजारि जानथायखौ फालिनायाव जोबोर सांग्रां जानाय नुदोंमोन। नाथाय बे बोसोरनि कर’ना जिउसानि नैथि दोहौया जोबोर गिलु-बालु थामहिनबा गिख्रंथाव आरो गोख्रै सनदेरो होननानै मिथिनायनि उनावबो सांग्रांथि जानाय नुनो मोनाखै। माखासे सुबुंफोरा गावजों लोगोसे खाथियाव थाग्राफोरनि जिउसिम खैफोदखौ लेंहरनाय बादि नुदों। बिदि थासारियाव सोरखार आरो खुंथाया जोबोर गोरा आरो सांग्रांथि जानो गोनांथार जानानै फैबाय। भेकसिन होनाय मिसना एसे गोख्रै खारोब्ला गाहाम जागौ । दा कर’ना जिउसानिफ्राय रैखा मोननो रायजो-राजाफोरखौबो सोरखार आरो खुंथाया लोबबा खालाम होनांसिगौ। नङाब्ला साननैसो उनाव बे कर’ना बेरामा गिलु-बालु महर लागोनखौ नुहुरो। मानोना दासान्दै कर’ना जिउसाजों सनदेर जानांनायखौ रायजो-राजाफोरा नुदों आरो सैनांदों। माखासे सुबुंफोरा पुलिसखौ गिनानैब्लाबो खुगायाव मास्क गान्दों। बेयो मोजां बाथ्रा । बेखौ गावनो गोसोजों गानोब्ला आरो साबद्राय। पुलिसखौ गियाबालानो खुगायाव मास्क गानाब्ला कर’ना जिउसाया सनदेरा नामा ? नाथाय खुगायाव मास्क गानोब्लाबो गोबां सुबुंफोरखौ फिसा-फिसौ सक बाजार, मावखुलि, बेंकफोराव द’ फुटसो गोजान समाजारि जानथाय थानायखौ मानिनाय नुवाखै। गोबां सुबुंफोरखौ थाब-थाब आखाय सुनाय आरो सेनिटाइजार लानायखौ गोहैलो जानाय नुनो मोन्दों। खुगायावल’ मास्क गाननानै कर’ना जिउसानि सनदेरनायखौ होबथानो हानायमोनब्ला अब्ला द’ फुट समाजारि जानथाय, थाब-थाब आखाय सुनाय बायदिखौ सोरखार-खुंथाया बिथोन होनायनि खोथा फैनाय नङामोन होननानै सान्दों। मिथिनाय बादिब्ला दानि कर’ना जिउसाया द’ फुटसोनि बारा गोजानसिम बाराव गोजावनो हागौ ! जुदि बे कर’ना जिउसाया द’ फुटनि बारा गोजानसिम बाराव गोजावनो हायोब्ला अब्ला द’ फुटनि खम खाथियाव सुबुंजों सुबुं थायैयानो स्रा । बिनिखायनो गावनि जिउखौ रैखा खालामनो बयबो सोलोंदो। गावनि जिउखौ रैखा खालामनो सोलोंनायानो समाजखौ रैखा खालामगोन। दा जों गासैबो बबेयावबा नांथारगौनि थाखाय ओंखारलांब्लानो खुगायाव मास्क लानाय, समाजारि जानथायखौ फालिनानै कर’ना जिउसानि सनदेरनाय सेइनखौ थबस्र बस’नो जानजि खाफ्रानायनि अनगायै गुबुन राहा गैला। बिदि खालामनायनि थाखायनो दिनै गोबां सुबुंफोरा कर’ना जिउसानि सनदेरनायनिफ्राय रैखा मोन्दों। बिदि खालामनो हानायानो सासे थार नोगोरारिनि मावनांगौ खामानि होननानै सानजायो।